ভূমিকা :  নির্লোভ, নিরহংকার ও অত্যন্ত সাদাসিধে জীবন যাপনে অভ্যস্ত ওবায়দুল্লাহ মুবারকপুরী (রহঃ) ভারতীয় উপমহাদেশের জ্ঞানাকাশের  এক দেদীপ্যমান নক্ষত্র। তিনি ছিলেন অত্যন্ত বড় মাপের আহলেহাদীছ আলেম, মুহাদ্দিছ, ফকীহ ও মিশকাতুল মাছাবীহ-এর প্রামাণ্য আরবী ভাষ্য মিরআতুল মাফাতীহ-এর রচয়িতা। ইলমে হাদীছে তাঁর গভীর মনীষা বিশ্বব্যাপী স্বীকৃত, সমাদৃত ও সর্বজনগ্রাহ্য। একবার সঊদী আরবের দারুল ইফতা আধুনিক যুগের সাথে সংশ্লিষ্ট একটি ব্যতিক্রমী হাদীছের মর্মার্থ তাঁর কাছে জানতে চায়।১ এতে সহজেই অনুমিত হয় যে, মুসলিম বিশ্বে মুহাদ্দিছ হিসাবে তাঁর গ্রহণযোগ্যতা কতটুকু।  নাম, উপনাম ও উপাধি :  তাঁর নাম ওবায়দুল্লাহ। উপনাম আবুল হাসান।২ উপাধি শায়খুল হাদীছ। ইলমে হাদীছে অগাধ ব্যুৎপত্তি এবং শিক্ষকতা ও গ্রন্থ রচনার মাধ্যমে প্রায় এক শতাব্দী ইলমে হাদীছের খিদমতে নিয়োজিত থাকায় তাঁকে এ উপাধিতে ভূষিত করা হয়। উর্দূ রীতি অনুযায়ী কখনো কখনো এই উপাধিকে সংক্ষিপ্ত করে শায়খ বা শায়খ ছাহেব বলা হত। তাঁর প্রতি সম্মান প্রদর্শনার্থে লোকজন তাঁকে তাঁর নামের চেয়ে এই উপাধিতেই বেশী ডাকত। উল্লেখ্য, ভারতীয় উপমহাদেশে যাঁরা ছহীহ বুখারী ও মুসলিম পড়ান, তাঁরা শায়খুল হাদীছ উপাধিতে বরিত হন।৩ জামাআতে আহলেহাদীছ কী তাদরীসী খিদমাত গ্রন্থের লেখক আযীযুর রহমান সালাফী বলেন, ইলমে হাদীছে অগাধ ব্যুৎপত্তির অধিকারীকে অতীতকালে মুহাদ্দিছ বলা হত। কিন্তু শায়খুল হাদীছ শব্দটি নতুন এবং ভারতীয়দের পরিভাষা। মানুষেরা আল্লামা আহমাদুল্লাহ প্রতাপগড়ীকে শায়খুল হাদীছ উপাধিতে ডাকত। অতঃপর যখন আল্লামা ওবায়দুল্লাহ মুবারকপুরী দারুল হাদীছ রহমানিয়ায় শিক্ষক হিসাবে নিযুক্ত হলেন এবং তাঁকে ছহীহ বুখারী ও মুসলিম পড়ানোর দায়িত্ব দেয়া হল, তখন তিনিও শায়খুল হাদীছ রূপে আহূত হতে লাগলেন। অতঃপর মানুষের মুখে উচ্চারিত হতে হতে তিনি ভারতীয় উপমহাদেশে মুসলিম উম্মাহ্র দেয়া এই উপাধিতেই প্রসিদ্ধি লাভ করেন।৪  হাবীবুর রহমান মৌবী বলেন, ওবায়দুল্লাহ রহমানী শায়খুল হাদীছ উপাধিতে এমনভাবে প্রসিদ্ধি লাভ করেন যে, যখন আহলেহাদীছদের নিকট এই উপাধি সাধারণভাবে উল্লেখ করা হয়, তখন তিনিই উদ্দেশ্য। যেমন ভারতে হাফেয উপাধিটি আহলেহাদীছদের নিকট উল্লেখিত হলে এর দ্বারা উদ্দেশ্য হাফেয  আব্দুল্লাহ গাযীপুরী। আর মিয়াঁ ছাহেব দ্বারা উদ্দেশ্য শায়খুল কুল ফিল কুল সাইয়েদ নাযীর হুসাইন দেহলভী। যেমন বৈশ্বিক ইলমী পরিমন্ডলে আল-হাফেয উপাধি দ্বারা হাফেয ইবনু হাজার আসক্বালানী (রহঃ) উদ্দেশ্য।৫  ভারতীয় উপমহাদেশে যারা ইসলামিয়া মাদরাসা থেকে ফারেগ হন, তারা সেই মাদরাসার দিকে সম্পর্কিত হন। যেমন জামেআ সালাফিয়া (বেনারস) থেকে ফারেগ হলে সালাফী, নাদওয়াতুল ওলামা (লক্ষ্ণৌ) থেকে ফারেগ হলে নাদবী ইত্যাদি। সেরূপ দারুল হাদীছ রহমানিয়া, দিল্লী থেকে ফারেগ  হওয়ার জন্য ওবায়দুল্লাহ মুবারকপুরীর নামের শেষে রহমানীজন্মস্থান মুবারকপুরের দিকে সম্বন্ধিত করে মুবারকপুরী ও নিজ যেলা আযমগড়ের দিকে সম্পর্কিত করে আযমী উল্লেখিত হয়ে থাকে।৬ তবে তিনি ওলামায়ে কেরামের নিকট ওবায়দুল্লাহ মুবারকপুরী রূপেই সর্বাধিক পরিচিত ও খ্যাত।  জন্ম ও নসবনামা :  বিশ্ববরেণ্য এই মুহাদ্দিছ ১৩২৭ হিজরীর মুহাররম মাস মোতাবেক ১৯০৯ সালে উত্তর প্রদেশের আযমগড় যেলার মুবারকপুর৭ গ্রামের এক সম্ভ্রান্ত আহলেহাদীছ আলেম পরিবারে জন্মগ্রহণ করেন।৮ তাঁর পূর্ণ বংশপরিক্রমা হল- ওবায়দুল্লাহ বিন মুহাম্মাদ আব্দুস সালাম বিন খান মুহাম্মাদ বিন আমানুল্লাহ বিন হুসামুদ্দীন।৯  বংশীয় ঐতিহ্য :  ওবায়দুল্লাহ মুবারকপুরীর দাদা খান মুহাম্মাদ (১২৫৭-১৩২৭ হিঃ) মুত্তাকী ও দানবীর ছিলেন। অধিক কুরআন মাজীদ তেলাওয়াত, হাদীছে বর্ণিত দোআ-কালাম মুখস্থকরণ,  ধর্মীয় গ্রন্থাবলী অধ্যয়ন এবং মাসআলা-মাসায়েলের ব্যাপারে তার গভীর অনুরাগ ছিল। তিনি আহলেহাদীছ ছিলেন। তাঁর বড় আববা (বাবার নানা) আমানুল্লাহ (মৃঃ ১২৯৯ হিঃ) হেকীম, বংশের নেতা ও হাদীছের প্রতি আমলকারী তথা আহলেহাদীছ ছিলেন। তিনি শাহ আব্দুল আযীয মুহাদ্দিছ দেহলভীর (১১৫৯-১২৩৯ হিঃ) ছাত্র শাহ আবূ ইসহাক আল-লেহরাবীর ছাত্র ছিলেন।১০ বাবা মাওলানা আবুল হুদা সালামাতুল্লাহ ওরফে আব্দুস সালাম মুবারকপুরী একজন বড় মাপের আহলেহাদীছ আলেম ছিলেন। তিনি ১২৮৯ হিজরীতে মুবারকপুরে জন্মগ্রহণ করেন। প্রাথমিক শিক্ষা অর্জনের পর তিনি হাফেয আব্দুর রহীম মুবারকপুরী (মৃঃ ১৩৩০ হিঃ), আল্লামা আব্দুর রহমান মুবারকপুরী, হুসামুদ্দীন মেŠবী (মৃঃ ১৩১০ হিঃ), হাফেয আব্দুল্লাহ গাযীপুরী১১ আব্দুল হক কাবুলী (মৃঃ ১৩২১ হিঃ) প্রমুখের নিকট থেকে উচ্চতর শিক্ষা অর্জন করেন। মিয়াঁ নাযীর হুসাইন দেহলভী (১২৪৬-১৩২০ হিঃ) এবং হুসাইন বিন মুহসিন ওরফে হুসাইন আরব ইয়ামানীর১২ নিকট থেকেও সনদ লাভ করেন। ফারেগ হওয়ার পর তিনি মাদরাসা আহমাদিয়া (আরাহ, বিহার), মাদরাসা ছাদেকপুর, পাটনাতে ১৫ বছর, মাদরাসা আলিয়া আরাবিয়া (মৌ, উত্তর প্রদেশ)-এ ৩ বছর, মাদরাসা সিরাজুল উলূমে (বনঢেয়ার, বলরামপুর, উত্তর প্রদেশ) ৪ বছর এবং জীবনের শেষ নিঃশ্বাস ত্যাগ পর্যন্ত দারুল হাদীছ রহমানিয়া, দিল্লীতে শিক্ষকতা করেন। শিক্ষকতায় তাঁর খ্যাতি দিক-দিগন্তে ছড়িয়ে পড়েছিল।১৩ মাওলানা ছানাউল্লাহ অমৃতসরী (১৮৬৮-১৯৪৮ খৃঃ) তাঁর সম্পর্কে বলেন, মাওলানা আব্দুস সালাম মুবারকপুরী প্রকৃতার্থেই একজন আলেম এবং বিভিন্ন বিষয়ের শিক্ষক ছিলেন। শিক্ষক খুঁজতে গেলে তাঁর ওপরই প্রথম নযর পড়ত।১৪  দারুল হাদীছ রহমানিয়া মাদরাসায় শিক্ষকতায় নিয়োজিত থাকাকালে দিল্লীর চাঁদনী চক রোডে এক উন্মত্ত ঘোড়ার পদতলে পিষ্ট হয়ে তিনি মারাত্মকভাবে আহত হন। এ ঘটনার কিছু দিন পর ১৮ রজব ১৩৪২ হিঃ/২৪ ফেব্রুয়ারী ১৯২৪ সালে তিনি ইন্তেকাল করেন।১৫ উর্দূতে প্রণীত ইমাম বুখারী (রহঃ)-এর অনবদ্য জীবনী সীরাতুল বুখারী তাঁর অমর কীর্তি। এটি আরবী ও ইংরেজীতে অনূদিত হয়ে সমগ্র বিশ্বে বিপুলভাবে সমাদৃত হয়েছে।  আব্দুস সালাম মুবারকপুরী যখন মারা যান, তখন তার তিন সন্তাই ছাত্র ছিল। ওবায়দুল্লাহ মুবারকপুরী বলেন, এই লাইনগুলোর (সীরাতুল বুখারীর ভূমিকা) লেখক দারুল হাদীছ রহমানিয়ার পঞ্চম বর্ষের ছাত্র ছিলেন। আর তাঁর দুছোট সহোদর মুহাম্মাদ উযাইর ও ওবায়দুর রহমান গ্রামের মাদরাসায় প্রাথমিক দিকের কিছু ফার্সী বই পড়ছিলেন।১৬  আব্দুস সালাম মুবারকপুরীর তিন পুত্র সন্তান ছিল। (১) ওবায়দুল্লাহ (২)  ওবায়দুর রহমান (৩) মুহাম্মাদ উযাইর। ওবায়দুর রহমান দারুল হাদীছ রহমানিয়া, দিল্লী ফারেগ ছিলেন। ওবায়দুল্লাহ মুবারকপুরী তাঁর সম্পর্কে বলেন, আমার স্নেহাষ্পদ ভাই ওবায়দুর রহমান মাযাহিরী রহমানী চরিত্রবান ও ভদ্র ছিলেন। তিনি ভাল কবি ও খ্যাতিমান আলেম ছিলেন। আল্লাহ তাকে সুরুচি ও সূক্ষ্ম অনুভূতিশক্তি দিয়েছিলেন। ... তাঁর মৃত্যু ঘনিয়ে এসেছিল এবং যক্ষ্মায় আক্রান্ত হয়ে ১০ যিলহজ্জ ১৩৬৪ হিজরীতে তিনি আমাদেরকে চিরবিদায় জানান। মৃত্যুকালে তিনি টগবগে যুবক ছিলেন। তিনি দারুল হাদীছ রহমানিয়ার শিক্ষক ছিলেন।১৭  শিক্ষা জীবন :  ভারতীয় উপমহাদেশে সাধারণতঃ মা ও দাদী-নানীদের কাছে বাড়ীতে মুসলিম সন্তানদের পড়াশুনার হাতেখড়ি হয়। তাদের কাছে ছোট্ট সোনামণিরা প্রথমতঃ আরবী অক্ষর, শব্দ অতঃপর বাক্য পরিচয় শেখে। এভাবে কুরআন মাজীদ পড়তে সমর্থ হলে গোটা কুরআন মাজীদ অন্ততঃ একবার দেখে পড়ে। অধিকাংশ রক্ষণশীল পরিবারে এ নিয়ম চালু আছে। অতঃপর সন্তানকে গ্রামের নিকটবর্তী কোন মাদরাসায় ভর্তি করা হয় এবং প্রাথমিক স্তরে সেখানে তার নিয়মতান্ত্রিক পড়াশুনার পথযাত্রা শুরু হয়।  সম্ভবতঃ  ওবায়দুল্লাহ মুবারকপুরীর বেলায়ও এমনটি হয়েছিল। যদিও তাঁর জীবনের ঊষালগ্নের এ পর্যায় সম্পর্কে জীবনী গ্রন্থগুলোতে তেমন কোন বিবরণ পাওয়া যায় না, তবুও আযমগড় যেলার পরিবেশ ও প্রচলিত রীতি এদিকে ইঙ্গিত করে। এরপর তিনি মাদরাসা দারুত তালীম (প্রতিষ্ঠা : ১৯১২)-এ ভর্তি হন। প্রাথমিক স্তরে তিনি কয়েক বছর এখানে অধ্যয়ন করেছিলেন। মৌলভী মুহাম্মাদ আছগার, মৌলভী শাহ মুহাম্মাদ প্রমুখ এখানে তার শিক্ষক ছিলেন।১৮ এরপর তার বাবা আব্দুস সালাম মুবারকপুরী শিক্ষকতার সুবাদে তাকে নিম্নোক্ত মাদরাসাগুলোতে সাথে করে নিয়ে যান এবং সেগুলোতে তিনি শিক্ষার্জন করেন।  ১. মাদরাসা আলিয়া আরাবিয়া, মৌনাথভঞ্জন (প্রতিষ্ঠা : ১২৮৫ হিঃ/১৮৬৮ খৃঃ) : মুবারকপুর থেকে ৩৫ কিলোমিটার দূরে মৌনাথভঞ্জন নগরীতে অবস্থিত এ মাদরাসায় ১৩৩৩-১৩৩৬ হিঃ/১৯১৪-১৯১৭ সাল পর্যন্ত ৩ বছর আব্দুস সালাম মুবারকপুরী শিক্ষকতা করেন। তিনি তখন মুহাম্মাদ নুমানের১৯ ডুমনপুরার বাড়ীতে অবস্থান করতেন। ওবায়দুল্লাহ মুবারকপুরী এই মাদরাসায় পড়তেন এবং নুমানের পরিবারের ও গ্রামের অন্য শিশুদের সাথে খেলাধূলা করতেন। তখন তাঁর বয়স ছিল প্রায় ৮ বছর। তিনি এখানে উর্দূ ও ফার্সী ভাষা শিক্ষা লাভ করেন। সম্ভবতঃ তিনি এখানে প্রাথমিক স্তরের পড়াশুনাও শেষ করেন।২০  ২. মাদরাসা সিরাজুল উলূম (বনঢেয়ার, বলরামপুর, উত্তর প্রদেশ) : ১৩৩৬-১৩৪১ হিঃ/১৯১৭-২৩ খৃঃ পর্যন্ত ৫ বছর আব্দুস সালাম মুবারকপুরী এখানে শিক্ষকতা করেন। বাবার কাছে এ মাদরাসায় ওবায়দুল্লাহ মুবারকপুরী নাহু, ছরফ, সাহিত্য, ফিকহ ও মানতেকের বিভিন্ন কিতাব তথা কাফিয়া, শরহে মুল্লা জামী, শরহে বেকায়া, মিশকাতুল মাছাবীহ, সিরাজী, শরহে তাহযীব, কুতবী, দীওয়ানে মুতানাববী, অক্লীদাস (অংক) অধ্যয়ন করেন।২১ সাথে সাথে অন্য শিক্ষকদের কাছ থেকেও তিনি পাঠ গ্রহণ করেন, যাদের নাম জানা যায়নি।  ৩. দারুল হাদীছ রহমানিয়া, দিল্লী (প্রতিষ্ঠা : ১৯২১, বন্ধ ১৯৪৭) : ১৩৪১ হিঃ/১৯২৩ সালে আব্দুস সালাম মুবারকপুরী এখানে শিক্ষকতায় নিয়োজিত হন। এখানে ওবায়দুল্লাহ মুবারকপুরী মিয়াঁ নাযীর হুসাইন দেহলভী ও হুসাইন বিন মুহসিন ওরফে হুসাইন আরব ইয়ামানীর ছাত্র আল্লামা আহমাদুল্লাহ প্রতাপগড়ী দেহলভীর২২ নিকট ছহীহ বুখারী, মুসলিম, মুওয়াত্তা ইমাম মালেক; হাফেয আব্দুর রহমান নগরনাহসাবীর নিকট তাফসীরে জালালায়ন, তিরমিযী, নূরুল আনওয়ার, মাকামাতে হারীরী ও দীওয়ানুল হামাসা; গোলাম ইয়াহ্ইয়া খানপুরীর নিকট তাফসীরে বায়যাভী, হেদায়া (শেষ দুখন্ড), তালবীহ, তাওযীহ, শামসে বাযেগাহ, হামদুল্লাহ, কাযী মুবারক, শরহে হিদায়াতুল হিকমাহ, শরহে আকাইদে নাসাফী, শরহে মাওয়াকিফ, তাছরীহ, শরহে চগমনী, শরহে মাতালে ও মুসাল্লামুছ ছুবূত; আবূ তাহের বিহারীর নিকট সুনান আবূ দাঊদ ও হাদিয়া সাদিয়া; আব্দুল গফূর জয়রাজপুরীর নিকট মুকাদ্দামা ইবনে খালদূন ও শামসে বাযেগার কতিপয় খন্ড; মুহাম্মাদ ইসহাক আরাভীর নিকট শাহ ওয়ালীউল্লাহ মুহাদ্দিছ দেহলভী রচিত আল-ফাওযুল কাবীর; আব্দুল ওয়াহ্হাব আরাভীর নিকট ছদরা এবং হাফেয মুহাম্মাদ গোন্দলবীর২৩ নিকট তাফসীরে বায়যাভীর কিয়দংশ অধ্যয়ন করে জ্ঞানতৃষ্ণা নিবারণ করেন। এখানে তিনি ক্লাসে সবসময় ফার্স্ট হতেন। এভাবে সুদীর্ঘ ৫ বছর দারুল হাদীছ রহমানিয়ায় বাবা ও উল্লেখিত খ্যাতিমান আলেমদের নিকট শিক্ষা লাভ করে ১৩৪৫ হিঃ/১৯২৭ খৃষ্টাব্দে এখান থেকে ফারেগ হন এবং সনদ লাভ করেন। তখন তাঁর বয়স ছিল মাত্র ১৮ বছর।২৪  আব্দুর রহমান মুবারকপুরীর কাছে শিক্ষাগ্রহণ :  ইলমে দ্বীন শিক্ষা লাভে প্রবল আগ্রহী ওবায়দুল্লাহ মুবারকপুরী দারুল হাদীছ রহমানিয়ায় অধ্যয়নকালে ছুটিতে বাড়ীতে এসে অযথা সময় নষ্ট করতেন না। সে সময় তিরমিযীর জগদ্বিখ্যাত ভাষ্যকার আব্দুর রহমান মুবারকপুরী মুবারকপুরে অবস্থান করছিলেন। জ্ঞান  সমুদ্রের মণি-মুক্তা আহরণে সদা উদগ্রীব মুবারকপুরী এ সুবর্ণ সুযোগ গ্রহণ করেন। তিনি তাঁর নিকট মাদরাসার ছুটিকালীন সময়ে তিরমিযীর (প্রথম দিকের বেশ কিছু অংশ), শরহে নুখবাতুল ফিকার (কিয়দংশ), মুকাদ্দামা ইবনে ছালাহ ও সিরাজী অধ্যয়ন করেন।২৫  তুহফাতুল আহওয়াযী প্রণয়নে সহযোগিতা :  মাত্র ১৮ বছর বয়সে দারুল হাদীছ রহমানিয়া থেকে ফারেগ হওয়ার পর মুবারকপুরী সেখানে শিক্ষকতায় নিয়োজিত হন। এদিকে শেষ জীবনে আব্দুর রহমান মুবারকপুরীর দৃষ্টিশক্তি ক্ষীণ  হয়ে যাওয়ার কারণে তিরমিযীর ভাষ্য তুহফাতুল আহওযায়ীর শেষ দুখন্ড রচনায় সাহায্য করার জন্য তিনি ইলমে হাদীছে পারদর্শী একজন আলেমের সহযোগিতা নেয়ার প্রয়োজন অনুভব করেন। দারুল হাদীছ রহমানিয়ার দায়িত্বশীলগণের নিকট তিনি ওবায়দুল্লাহ মুবারকপুরীর ব্যাপারে আগ্রহ প্রকাশ করেন। মাদরাসার অধ্যক্ষ মাওলানা আতাউর রহমান এ প্রস্তাব সানন্দে গ্রহণ করেন। তিনি তাঁকে এ মহান কাজে সহায়তা করার জন্য আব্দুর রহমান মুবারকপুরীর নিকটে প্রেরণ করেন। দীর্ঘ দুবছর তিনি তাঁকে এক্ষেত্রে সহায়তা করেন। এই সুযোগে তাঁর কাছে হাদীছের বিভিন্ন গ্রন্থও অধ্যয়ন  করেন।২৬  ওবায়দুল্লাহ মুবারকপুরী এ সম্পর্কে নিজেই বলেন,  وقد صحبت ولازمت شيخنا الأجل المباركفورى سنتين كاملتين لإعانته على تحرير الربعين الأخيرين الثالث والرابع من تحفة الأحوذى، وقرأت عليه أطرافا من الصحاح الستة وغيرها من كتب الحديث وشيئا كثيرا من شروح الحديث وقدرا معتدا به من مقدمة ابن الصلاح، وقد كنت قرأت عليه قبل ذلك أوائل جامع الترمذى والسراجية فى علم الفرائض، وبذلت جهدى فى الاستغراف من بحار علومه والاستفادة من فوائده والتأدب بآدابه.  তুহফাতুল আহওয়াযীর শেষ দুখন্ডের (৩য় ও ৪র্থ খন্ড) রচনার কাজে সহায়তা করার জন্য আমি আমাদের মহান শিক্ষক আব্দুর রহমান মুবারকপুরীর সান্নিধ্যে দুবছর অতিবাহিত করি। (এ সময়) আমি তাঁর নিকট কুতুবে সিত্তাহ ও অন্যান্য হাদীছের গ্রন্থাবলী, হাদীছের বহু ভাষ্যগ্রন্থ ও মুকাদ্দামা ইবনে ছালাহ্র কিছু অংশ অধ্যয়ন করি। ইতিপূর্বে আমি তাঁর নিকট তিরমিযীর প্রথম দিকের বেশ কিছু অংশ ও ফারাইযের সিরাজী গ্রন্থ অধ্যয়ন করি। তাঁর জ্ঞান সমুদ্রে ডুব দিতে, তাঁর কাছ থেকে উপকৃত হতে ও তাঁর চরিত্রে নিজেকে চরিত্রবান করে গড়ে তুলতে আমি আমার  চূড়ান্ত প্রচেষ্টা নিয়োজিত করি।২৭  [চলবে] 